উপত্যকা জুড়ে বারুদগন্ধ। মাঝে মাঝেই শেনা যায় মর্টার আর শেল-এর আওয়াজ। এমন অবস্থাতেই কিন্তু নিজেদের অন্যরকমভাবে প্রস্তুত রেখেছেন কাশ্মীরী যুবকরা। রবিবার শ্রীনগর বাইপাস রোডে লাসজন এলাকায় সেনাবাহিনীর একটি গাড়ি দুর্ঘটনায় পড়ে। তার উদ্ধারে সবার আগে হাত লাগান স্থানীয় যুবকরা।
পুলিশ-সূত্রে জানা গিয়েছে, গাড়িটির চালক নিয়ন্ত্রণ হারিয়ে ফেললে গাড়িটে গিয়ে একটি গাছে ধাক্কা মারে। গাড়িটি যথেষ্ট ক্ষতিগ্রস্ত হয়। দুমড়ে যাওয়া গাড়িটির ভিতরে জনৈক সৈন্য থেকে গিয়েছিলেন। অন্য সেনারা তাঁকে উদ্ধারের চেষ্টা করছিলেন। এমন সময়ে সেখানে উপস্থিত যুবকরা বোঝেন, খুব সহজ নয় এই উদ্ধারকার্য। দুর্ঘটনাগ্রস্ত গাড়িটির পাশে একটি ট্রাককে রেখে তাঁরা আটকে পড়া আহত সেনাকে উদ্ধার করেন। উপস্থিত অনেকেই এই ঘটনার ভিডিও মোবাইলে তুলে রাখেন। পরে তা ইউটিউবে আপলোড হলে ভাইরাল হয়ে যায়।
শ্রীনগরের সাম্প্রতিক পরিস্থিতি সম্পর্কে বিস্তারিত কিছু বলার নেই। ইতিমধ্যেই নিরাপত্তা বাহিনী এবং বিক্ষোভকারীদের সংঘর্ষে ৮৪ জন নিহত এবং সহস্রাধিক ব্যক্তি আহত হয়েছেন। তার মধ্যে এই ঘটনা প্রমাণ করল যে, রাজনৈতিক অসন্তোষ থাকতেই পারে। কিন্তু, মতান্তর-মনান্তর মনুষ্যত্বকে অতিক্রম করে যায় না।